  Майя Бывальцева 6-тӥ инвожое Ижкаре вуылӥз «АвтоВАЗлэн» кивалтӥсез Николя Мор. Удмуртилэн тӧроеныз Александр Соловьёвен но Ижысь автозаводлэн кивалтӥсеныз Михаил Рябовен ӵош цехъёстӥ ортчизы но журналистъёслы ужъя пумиськонлы йылпумъянъёс сярысь веразы. «Татын ужало элькунамы улӥсьёс, милемлы тунсыко Удмуртилэн коньдэтаз тыриськись вытъёс. Милям умой кусыпъёсмы. Ми, элькун кивалтӥсьёс, автозаводлы вытъёсъя капчиятонъёсын юрттыны тыршиськомы. Валтӥсез — ми туннэ автозаводлэн, Ижкарлэн сюлмаськонъёсыз сярысь вераськимы. Со ужпумъёсты сэрттыны-пертчыны кулэ. Ужез умоятыны быгатоз ог-огмес валан гинэ. Мон солы оскисько», — вераз улосвыллэн тӧроез. Николя Мор верамъя, «Веста» — Россия понна туж азинлыко автомобиль. 2016-тӥ арын южтолэзьысен со вить тужгес вузаськись машинаос пӧлы пыре. «Ми со азинсконэз паськытатомы. Кутскомы вузъёсты кунгож сьӧры келян бордысен. Собере выль опциосты пыртомы — выль двигательёс, пӧртэм мукетсэ. Мон оскисько, Ижкарын трос автомобильёс бичаськозы. Озьы ми Удмуртилэн экономикаяз тыриськыны быгатӥськомы. Мон оскисько, Александр Васильевичен ялан пумиськыломы. Уката ик, кыдёке азьланезлы луонлыкъёсты кенешон понна», — пусйиз «АвтоВАЗлэн» кивалтӥсез. Озьы ик со тодэ вайытӥз, автомобильёсты Казахстанын бичанэз ар пумозь кутскыны луонлыкез эскеро шуыса. Но та ужпум йылаз-пумаз вуттымтэ на. Автозаводлэн кивалтӥсез Михаил Рябов лыдпусъёсты шараяз: 2016-тӥ арын предприятие 90 сюрс автомашинаос поттоз, отысь 60 сюрсэз — «Лада Веста». Али уй-нуналскын 500 машина бичало, со пӧлысь 340-эз - «Веста», кылемез — «Гранта» но «Ниссан». Ар кутсконын уй-нуналскын 150 «Вестаос» конвейер вылысь потылӥзы. Нялтас вераса, 3-тӥ инвожое тодмо луиз, Lada Kalina, Lada Priora но Lada 4×4 машинаосты бичан линиос куинь нуналъем ужан радлыке пото. Ужан нуналъёс луозы пуксён, вирнунал но покчиарня. Со сярысь пуктэтэз юнматӥз Николя Мор. Тодэ вайытом, Николя Мор ужоскетаз пыриз 4-тӥ оштолэзе. Азьвылгес Россиысь промышленностья но вузкаронъя министр Денис Мантуров ивортӥз, выль кивалтӥсь азе пуктэм ужпум — уже тросгес кутоно кунамы поттэм машина ёзъёсты. «АвтоВАЗлэсь» азьвыл президентсэ Бу Андрессонэз ужысьтыз мозмытӥзы трос ыштонъёс сэрен. Со кивалтон дыръя предприятие ыштонъёссэ 75 миллиард манетозь вуттӥз. «Лада Вестаез» Ижкарын тросэн поттыны кутскизы 2015-тӥ арын 25-тӥ куарусёнэ. Ар пумозь, куинь толэзьскын, заводын 2 сюрс 217 машина бичамын вал. Таяз арын нырысетӥ кварталын Россиын тужгес вузаськись автомобильёс пӧлын «Лада Веста» ньылетӥ инты басьтӥз. Выль моделез — «Лада Веста Кросс» — Ижысь автозаводын 2016-тӥ арын куарусёнэ лэзьыны чакламын. Тегъёс: Авто Ижкар Ижавто Удмуртия АвтоВАЗ АлександрСоловьёв НиколяМор  